**คำแถลงนโยบาย**

**ของ**

**นายกเทศมนตรีตำบลโชคชัย**

**นางลลิตภัทร พฤฒิศาสตร์**

**แถลงต่อสภาเทศบาลตำบลโชคชัย**

**วันอังคาร ที่ 7 สิงหาคม 2555**

ท่านประธานสภาเทศบาลและสมาชิกสภาเทศบาลตำบลโชคชัยที่เคารพ

ดิฉันนางลลิตภัทร พฤฒิศาสตร์ ในฐานะตัวแทนที่พ่อแม่พี่น้องประชาชน ในเขตเทศบาลตำบลโชคชัย ได้ให้ความไว้วางใจเลือกเข้ามาทำหน้าที่ในการบริหารงาน ในตำแหน่งนายกเทศมนตรี เพื่อประโยชน์สุขของประชาชน และพัฒนาเทศบาล ตำบลโชคชัย ให้เจริญก้าวหน้าในทุก ๆ ด้าน จึงขอกำหนดนโยบายการพัฒนาที่ชัดเจน สอดคล้องกับยุทธศาสตร์การพัฒนาจังหวัดและนโยบายของรัฐบาล โดยมีการบริหารงานที่โปร่งใส เป็นธรรม และประชาชนมีส่วนร่วม จึงขอแถลงนโยบายดังนี้

1. การดำเนินงานตามนโยบายเร่งด่วนของรัฐบาล จะดำเนินงานตามนโยบายเร่งด่วนของรัฐบาล ดังนี้ สร้างความปรองดองสมานฉันท์ของคนในชาติและฟื้นฟูประชาธิปไตย และกำหนดให้การแก้ไขและป้องกันปัญหายาเสพติดเป็นวาระแห่งชาติ รวมทั้งป้องกันและปราบปรามการทุจริตและประพฤติมิชอบ , ตลอดจนแก้ไขปัญหา ความเดือดร้อนของประชาชน, ยกระดับคุณภาพของประชาชน, ส่งเสริมให้ประชาชนเข้าถึงแหล่งเงินทุน และพัฒนาระบบประกันสุขภาพเพื่อเพิ่มประสิทธิภาพในการดูแลสุขภาพอนามัยของประชาชน

2. การส่งเสริมและสนับสนุนงานประเพณี จะส่งเสริมการจัดงานประเพณี อาทิเช่น งานเทศกาลกินหมี่ ประเพณีแห่เทียนพรรษา , งานสงกรานต์ ,งานปีใหม่ ให้ยิ่งใหญ่ เพื่อส่งเสริมการท่องเที่ยวและกระตุ้นเศรษฐกิจและจะส่งเสริมให้ประชาชน ยึดหลักธรรมในการดำรงชีวิตโดยจะจัดกิจกรรมในวันสำคัญทางพระพุทธศาสนา

-2-

3. การส่งเคราะห์ผู้ยากไร้ ผู้ด้อยโอกาส ผู้พิการ ผู้สูงอายุ จะส่งเสริมและสนับสนุนกองทุนสวัสดิการชุมชน , กองทุนผู้สูงอายุ , กองทุนหลักประกันสุขภาพเทศบาลตำบลโชคชัย และจะดำเนินการจ่ายเบี้ยยังชีพผู้สูงอายุ ผู้พิการ และผู้ป่วยเอดส์ ไม่เกินวันที่ 3 ของทุกเดือน

4. การพัฒนาตลาดให้ได้มาตรฐานเพื่อความสะดวกสบายของผู้ซื้อและผู้ขาย โดยรับฟังความคิดเห็นของประชาชน เพื่อพัฒนาสินค้าและเพิ่มรายได้ให้แก่ประชาชน มากขึ้นอย่างต่อเนื่อง

5. การป้องกันและแก้ไขปัญหา ระบบน้ำเสีย น้ำท่วมขัง จะแก้ไขระบบน้ำเสีย น้ำท่วมขัง ให้รวดเร็ว ซ่อมแซมถนน ไฟฟ้า ให้ครบถ้วน

6. การส่งเสริมและสนับสนุนการกีฬา จะเพิ่มพื้นที่สีเขียวเพื่อการพักผ่อนและการออกกำลังกาย และจะส่งเสริมการแข่งขันกีฬาให้กับทุกวัยอย่างเต็มที่ เพื่อให้ห่างไกลจากยาเสพติด

7. การส่งเสริมและสนับสนุนด้านสังคม จะจัดตั้งสถานธนานุบาล (โรงรับจำนำ) เพื่อแก้ไขปัญหาทางเศรษฐกิจ จะสร้างและซ่อมแซมบ้านคนจน เพื่อแก้ไขปัญหาที่อยู่อาศัย จะส่งเสริมและสนับสนุนกลุ่มอาสาสมัครและชมรมต่าง ๆ ที่ทำงานสาธารณะประโยชน์ในชุมชน เช่น อปพร. อสม. ผู้สูงอายุ กลุ่มกีฬาเยาวชน กลุ่มสตรี เป็นต้น รวมทั้งส่งเสริมกลุ่มอาชีพต่าง ๆ และจะจัดตั้งศูนย์การเรียนรู้เศรษฐกิจพอเพียง

ท่านประธานสภาเทศบาลและสมาชิกสภาเทศบาลตำบลโชคชัยที่เคารพ นโยบายดังกล่าว ดิฉันในฐานะนายกเทศมนตรี จะขอเร่งนำไปสู่แผนการปฏิบัติโดยใช้ทั้งกำลังคน กำลังเงิน วัสดุอุปกรณ์ เครื่องมือและการบริหารจัดการ เพื่อผลักดันให้เทศบาล ตำบลโชคชัย พัฒนาไปสู่เมืองน่าอยู่และหวังเป็นอย่างยิ่งว่าจะได้รับการส่งเสริม สนับสนุนจากทุกท่านในการดำเนินงานตามนโยบายที่ได้แถลงต่อสภาอันทรงเกียรติแห่งนี้ เพื่ออำนวยประโยชน์สุขต่อพี่น้องประชาชนอย่างยั่งยืนสืบไป

ลลิตภัทร พฤฒิศาสตร์

(นางลลิตภัทร พฤฒิศาสตร์)

นายกเทศมนตรีตำบลโชคชัย